
REZUMAT 


Studiul de faţă își propune să discute utilitatea corpusului muzical ca instrument al 
cunoașterii, cu precădere în etnomuzicologie, acolo unde el se impune ca un nou mod de 
organizare a cunoștințelor. Totodată, sunt analizate trei dintre cele mai importante mize ale 
cercetării etnomuzicologice: comparaţia, clasificarea și evoluţia. Sunt analizate aici atât 
fundamentele conceptuale ale acestor direcţii de cercetare (originea istorică, diferitele 
semnificaţii sau întrebuinţări pe care le-au avut de-a lungul timpului), cât și utilizarea lor în 
etnomuzicologia românească, pentru ca în final să fie amintite câteva din abordările cele mai 
promițătoare ale comparaţiei, clasificării și evoluţiei în contextul internaţional al utilizării 
corpusurilor muzicale electronice. 

3. Clasificarea 


Pentru a vorbi despre clasificare ne vom întoarce în timp la Categoriile lui 
Aristotel. Una dintre cele mai intens discutate și comentate lucrări ale filosofului 
(cu precădere în Antichitate şi Evul Mediu, atât în răsărit, în apus, cât şi în lumea 
arabă), Categoriile delimitează zece „clase de realitate”!: substanță, cantitate, 
calitate, relaţie, timp, loc, poziţie, acțiune și pasiune, posesie. Aristotel nu concepe 
aici lumea ca un ansamblu unitar, un gen unic (existența) care să reunească toate 
substanţele individuale, ci mai degrabă enumeră genurile pe care realitatea 
exterioară s-a mulat datorită folosirii limbajului uman. Astfel, plecând de la 
discursul nostru despre experienţă, filosoful clasifică toate tipurile de enunțuri pe 
care oamenii sunt capabili să le formuleze pentru a verbaliza interacțiunile cu 
mediul exterior.? Plecând de la premisa că orice propoziţie este reductibilă la forma 
„S este P”, în care predicatul P este legat de subiectul S prin intermediul copulei 
„este”, Aristotel denumește categorii sau figuri de predicaţii diferitele scheme 
semantice conform cărora verbul a fi poate uni un predicat cu un subiect. Aceste 
tipologii vor permite o clasificare a predicatelor care pot fi enunțate despre un 
subiect, dând astfel naștere categoriilor, sau genurilor supreme.* Toate obiectele 
lumii exterioare vor putea fi deduse, în concepţia lui Aristotel, de la cele zece 
categorii, prin divizarea, cu ajutorul definiţiei, a genurilor în specii. Această 
metodă a diviziunii, reprezentată începând cu Antichitatea târzie sub forma unor 
arbori, este folosită însă de Stagirit cu multă precauţie în textele sale de biologie 
sau medicină (De partibus animalium). Aici el pare dispus să facă concesii 
imobilității arborilor, încercând să traseze arbori diferiţi în funcţie de problema cu 
care se confruntă, chiar și atunci când trebuie să definească aceeași specie. 

Preocupaţi de clasificări nu au fost doar filosofii. Biologii şi chimiștii au 
avut în aceasta una dintre principalele lor preocupări. Ne vom ocupa pentru 
moment doar de domeniul biologiei, pentru că ordonarea și eșalonarea corectă a 
exemplarelor din acest domeniu are tangenţe atât cu sistemul lui Aristotel descris 
mai sus, dar și cu clasificările efectuate în etnomuzicologie. Pentru științele naturii 
în general, cercetarea comportă două stadii: inventarierea entităţilor studiate, ceea 
ce presupune cu necesitate numirea și clasificarea lor, iar apoi intervine 
teoretizarea. Privind însă retrospectiv în istoria biologiei, aceste două etape nu pot 
fi separate în timp, ci mai degrabă realizarea unei clasificări necesită o teorie 


1 Astfel le denumește Constantin Noica în comentariul său „Pentru o interpretare a Categoriilor lui 
Aristotel”, în Aristotel, Categorii, Editura Humanitas, București, 1994, p. 66. 

2 Pierre Aubenque, Aristotel, addendum în Aristotel, Categorii, Editura Humanitas, București, 1994, p. 142. 
3 Ibidem, p. 143. 

4 Umberto Eco, op.cit., p. 9. 

subiacentă.! Până în epoca modernă, clasificările erau făcute după criterii 
artificiale. Aşa sunt cele efectuate de Pliniu cel Bătrân sau Dioscoride în 
Antichitate, organizări ale materialului ce vizau cu preponderență un scop utilitar. 
Până în secolul al XV-lea, savanții se mulțumesc să reia şi să comenteze asemenea 
opere. Ideea unei clasificări naturale apare după sesizarea numeroaselor asemănări 
dintre organismele vii ce nu pot fi puse pe seama hazardului (spre deosebire de 
criteriile artificiale de clasificare care aveau în vedere cercetarea diferențelor). 
Charles Linné aduce o importantă contribuţie în acest sens, construind o ierarhie 
cu direcție descendentă de la clasă, la ordin, la gen și în final la specie, 
asemănătoare modelului propus de arborele lui Porfir. Spre finalul secolului al 
XVIII-lea, clasificarea naturală, odată împământenită, a dat naștere unei viziuni 
fixiste asupra viului, pusă în directă legătură cu ordinea creaţiei divine. Abia 
teoriile lui Darwin vor imprima acestei organizări și o dimensiune temporală, 
realizarea unei clasificări devenind acum sinonimă cu regăsirea istoriei viului 
(astfel, biologia se istoricizează).? 

Biologia, cu clasificările ei, aşa cum le cunoaştem noi astăzi, este un produs 
al secolelor al XVIII-lea şi al XIX-lea. Istoria naturală, așa cum era denumită această 
ştiinţă la vremea respectivă, îşi află succesul, ne spune Michel Foucault, în 
desprinderea ființei vii de cuvintele de care, strâns legată fiind printr-un sistem 
complex de analogii, fusese direct condiţionată până atunci. „Cuvintele care erau 
întrețesute cu animalul au fost dezlegate și sustrase: iar ființa vie, cu anatomia sa, 
cu forma sa, cu moravurile sale, cu nașterea și cu moartea sa apare aşa cum este” 3 
Istoria naturală își va regăsi sensul acum în privirea care se fixează cu 
minuțiozitate asupra lucrurilor pentru a le descrie și analiza, şi a cărei singur 
discurs poate ridica pretenţii de ştiinţificitate. „Istoria naturală nu este nimic 
altceva decât numirea vizibilului”.+ Toate cercetările şi dezbaterile care au avut loc 
în secolul al XVIII-lea asupra existenţei genurilor și a speciilor au la bază axioma 
unei mathesis, înțeleasă de către Foucault ca o știință universală a măsurii și a 
ordinii, datorită căreia relaţiile dintre ființele vii vor putea fi gândite sub forma 
ordinii și a măsurii. Orice tip de cunoaștere, inclusiv cea a naturii, prin relaţia sa cu 
mathesis, are posibilitatea de a stabili între lucruri, chiar non-măsurabile, o 
succesiune ordonată.’ Fiinţele vii erau astfel organizate sub forma unui tablou în 
care continuitatea (continuum-ul, cum se exprimă Foucault) — cerință esenţială 


1 Hervé Le Guyader, „Clasificare”, în Dominique Lecourt (coord.), Dicţionar de istoria și filosofia ştiinţelor, 
Editura Polirom, lași, 2009, p. 286. 

2 Ibidem, pp. 296-290. 

3 Michel Foucault, Cuvintele şi lucrurile, Bogdan Ghiu și Mircea Vasilescu (trad.), Editura Rao, București, 
2006, p. 200. [Les Mots et les Choses, Gallimard, Paris, 1966]. 

4 Ibidem, p. 203. 

5 Ibidem, pp. 116-117. 

pentru instaurarea ordinii categoriilor generale — între exemplare, specii şi genuri 
era instaurată pe baza unui sistem de identități și diferențe. 


3.1. Clasificarea în etnomuzicologia românească 

La fel ca şi în biologie, etnomuzicologia are în domeniul clasificării un 
punct de dezbatere la fel de important, mai ales că materialul muzical folcloric, 
prin polimorfismul său caracteristic, se aseamănă în bună măsură viului. 
Meticulozitatea şi grija cu care Bartok s-a dedicat studierii folclorului muzical 
îndreptățește afirmaţia cum că „el a cules, fixat și sistematizat elementele muzicii 
folclorice ca un naturalist”.! Clasificarea pe care o face colecției sale de muzică 
maghiară, împarte melodiile în trei categorii, în funcţie de arhaismul sau de 
modernitatea exemplarelor. Pentru colecţia de cântece vocale românești (volumul 
II din Romanian Folk Music) Bartók recurge însă la altă metodă de sistematizare. 
Aici, materialul muzical va fi împărţit în funcţie de principalele genuri care se 
disting în interiorul său. Avem astfel cântece ne-ceremoniale, cântece funebre, 
cântece din cadrul ritualului nupţial, cântece ale recoltei, cântece pentru invocarea 
ploii și colinde. Pe lângă acest aspect funcțional sesizat în primul rând de către 
Bartok, materialul este împărţit în zece clase, dintre care primele șase reprezintă 
diviziunile grupei de cântece ne-ceremoniale. Criteriile avute în vedere în 
delimitarea acestor clase privesc aspectele metro-ritmice ale cântecelor (parlando 
rubato, giusto, melodii de dans, ritm punctat, sau cântec lung). Pentru a aprofunda 
clasificarea, sunt introduse ulterior criterii precum distincţia dintre melodiile 
izometrice şi cele heterometrice, numărul de rânduri al cântecului şi locul cezurii 
principale.? Din punctul de vedere al biologiei, am putea spune că avem aici un tip 
mixt de clasificare, deoarece Bartok aplică atât criterii naturale de organizare 
(structurarea melodiilor în funcţie de genuri, unde funcționalitatea cu care acestea 
au fost înzestrate reprezintă o manifestare endogenă a folclorului; pe de altă parte 
trebuie amintit fenomenul migrării unor tipare melodice în mai multe genuri, fapt 
ce o face pe Speranța Rădulescu să afirme că „genurile sunt circumscrise încă 
destul de aproximativ, pe baza unui complex neomogen de repere funcționale și 
structurale”3), cât și criterii artificiale (cele metro-ritmice, sau distincția izometric / 
heterometric, fiind noțiuni proiectate de către cercetător, în urma analizei, asupra 
materialului folcloric). Un alt aspect ce merită a fi remarcat la clasificarea întocmită 


1 Pál Richter, „Colecţia completă de cântece populare maghiare a lui Bela Bartók”, în Laurent Aubert, 
op.cit., p. 226. 

2 Bela Bartok (aut.), Benjamin Suchoff (ed.), Romanian Folk Music, vol. II, Vocal Melodies, Martinus 
Nijhoff, The Hague, 1967, pp. 7-9. 

3 Speranţa Rădulescu, Cântecul-tipologie muzicală. Transilvania meridională, Editura Muzicală, Bucureşti, 
1990, p. 115. 

de Bartok este faptul că acesta porneşte în demersul său de la caracteristicile cele 
mai generale (genurile cântecelor) pentru a descrește treptat, prin diverse criterii, 
spre detalii din ce în ce mai mici ale melodiilor; putem spune astfel că ordinea 
gândită aici este una descendentă și urmărește modelul unui arbore care nu mai 
este însă unul binar, ca în cazul filosofilor antici. 

De la Bartok până în zilele noastre problema clasificării nu a putut fi 
ocolită practic de niciun etnomuzicolog, metodele specifice acesteia variind astfel 
mai mult sau mai puțin de la o iniţiativă la alta. Pentru a completa imaginea 
clasificărilor realizate de cercetătorii din domeniu, vom descrie pe scurt procesul 
realizat de Ileana Szenik în sistematizarea melodiilor (mai precis a cântecelor 
propriu-zise) din arhiva „Academiei de Muzică «G. Dima»” din Cluj-Napoca.! În 
cazul de față, clasificarea este realizată ascendent, pornind de la caracteristicile 
melodiilor individuale pentru ca în final să ajungă la categoriile tipologice 
principale, unităţile cele mai cuprinzătoare. Caracteristicile esenţiale ale melodiilor 
au fost în prealabil înscrise pe fişe analitice, separat pentru fiecare melodie în parte, 
iar pentru ordonarea acestora a fost folosit drept criteriu conturul melodic. Pentru 
un grad cât mai mare de obiectivitate, a fost întocmit un tabel cu principalele 
aspecte pe care le poate lua conturul unei melodii şi au fost stabilite patru tipuri 
distincte: contur boltit și contur descendent, împreună cu inversările lor, conturul 
concav şi cel ascendent. După prima fază a clasificării, cea bazată pe fişele analitice, 
procesul este continuat prin confruntarea și gruparea variantelor, etapă care va 
genera în final fişe în care se vor regăsi cele mai importante tipuri de variante (aici 
se vor regăsi variantele cele mai reprezentative pentru o anume tipologie, variațiile 
esenţiale, datele inventarierii și primul vers). Aspecte precum conturul melodic, 
ambitusul, prezenţa recitativului, variabilitatea cadenţei sau diferitele modificări 
ale formei au fost reprezentate grafic prin diferite simboluri constând în cifre şi / 
sau litere. Acest tip de notație va fi folosit în final pentru realizarea fișelor 
centralizatoare (care vor înlocui fişele de variante scrise cu note) pe care vor fi 
înscrise: sistemul de cadențare, relațiile modale, profilul variantelor în notația 
simbolică, numărul de inventar și zona cu cea mai largă răspândire. Totalizarea 
tuturor acestor fişe va însemna în final alcătuirea fișierului catalogului tipologic al 
arhivei. La finalul procesului au fost delimitate două mari categorii în care se 
încadrau cântecele propriu-zise: prima conținea melodiile care se desfășoară între 
registrul grav şi mediu și nu încep cu rânduri care stagnează în acut, iar cea de-a 
doua cuprinde melodiile care stagnează la început în registrul acut sau la nivelul 
superior al registrului mediu, sau au rânduri inițiale ce tind brusc spre acut. 
Fiecare dintre aceste două categorii se împart în patru grupe, care, la rândul lor, 


1 Ileana Szenik, „Preliminarii la întocmirea catalogului tipologic al melodiilor din arhiva de folclor a 
Conservatorului de muzică „G. Dima”, în Lucrări de muzicologie, nr. 17-18, Cluj-Napoca, 1985. 

sunt divizate în două subgrupe, delimitate, de asemenea, în funcţie de linia 
parcursului melodic. 

Observăm, cel puţin din cele două exemple de clasificare prezentate mai 
sus, că etnomuzicologia foloseşte în mare parte, spre deosebire de biologia 
modernă, criterii aproape exclusiv artificiale. Singurele grupări pe care le putem 
socoti drept naturale sunt cele bazate pe gen (cu toate că și aici există unele 
rezerve) şi separarea individuală a fiecărei melodii, altfel spus, muzica în sine ne 
îndreptățește să putem face fie delimitările cele mai generale, fie cele mai 
particulare (în limbaj aristotelic, doar genurile de maximă generalitate și 
substanţele individuale). Cercetătorul, pentru a pătrunde natura muzicii studiate, 
intervine cu criteriile sale de clasificare tocmai între aceste două extreme. De aceea 
putem spune că această operaţiune ține mai degrabă de criteriile clasificatorului, 
decât de cele interioare materialului de clasificat.! Pentru a merge până la capăt pe 
calea consecințelor ne vedem nevoiţi să reluăm vechea dispută medievală dintre 
realism şi nominalism și să punem două întrebări ce au mai fost puse și cu alte 
ocazii: „Este creația muzicală populară un continuu?” şi „Există genurile cu 
adevărat, sau sunt pure concepţii ale minţii?”? Pentru a depăși acest stadiu de 
simplu echipament eficace de orientare în material al etnomuzicologului și pentru 
a putea descrie coerenţa internă a unei astfel de muzici, cercetătorul poate apela la 
domenii precum lingvistica sau ştiinţele cognitive, domenii ce oferă preţioase 
instrumente de studiu al gramaticalității unui discurs muzical. În literatura de 
specialitate sunt consemnate o serie de cercetări de acest tip, cu rezultate demne de 
reținut. Un scurt rezumat al unora dintre aceste inițiative va pune punct discuţiei 
noastre despre clasificare. 


3.2. Clasificarea în cercetarea etnomuzicologică contemporană 

Ca o continuare a clasificării manuale a melodiilor executate de către 
folcloriștii de formaţie comună, clasificarea automată a apărut ca o alternativă încă 
de la mijlocul anilor '505. În prezent, preocupările care se înscriu pe această direcție 
au în vedere două tipuri de clasificare: cea automată a variantelor melodice care se 
înscriu sub același tipar și cea a diverselor exemplare muzicale care aparţin 
aceluiași gen. Metodele eficiente de clasificare automată a melodiilor sunt o reală 
necesitate astăzi când sunt disponibile mai multe corpusuri muzicale în care 
prelucrarea manuală manuală ar fi un proces greu de imaginat. 


1 Ioan Haplea, „Despre clasificare” (studiu introductiv), în Doina Haplea, loan Haplea, Ion H. 
Ciubotaru, Folclor muzical din ținutul Neamţului, Editura Arpeggione, Cluj-Napoca, 2008, p. XXIV. 

2 Ibidem, p. XXVII. 

3 Unul dintre primele exemple fiind Freeman L. C., Merriam A. P., „Statistical classification in 
anthropology: an application to ethnomusicology”, American Anthropologist, nr. 58 / 1956, pp. 464-472. 

În ceea ce priveşte clasificarea diferitelor variante melodice, Ciril Bohak și 
Matija Marolt! descriu un program de calculator special creat pentru a putea 
efectua automat această operaţiune. În acest scop au fost derivate statistic un 
număr de caracteristici (features) melodice care au servit drept etalon în calcularea 
similarităţii dintre variante. 

Tot din această perspectivă, o altă abordare a fost interprinsă de către Peter 
van Kranenburg (în teza de doctorat susținută în 2010 la Universitatea din Utrecht, 
cu titlul A Computational Approach to Content-Based Retrieval of Folk Song Melodies), 
care își propune clasificarea automată a variantelor în jurul conceptului de „familie 
melodică / de melodii”. În stabilirea criteriilor de delimitare a variantelor, acesta 
porneşte de la clasificarea manuală executată de un grup de trei etnomuzicologi, 
prin care sunt stabilite 26 de astfel de familii de melodii. Criteriile folosite de 
experți - contur melodic, structură ritmică, motive melodice recurente — s-au 
dovedit a nu fi toate de o egală importanţă în stabilirea familiilor melodice, fiind 
mai degrabă implicate în proporţii variabile în acest proces. Aceste criterii au fost 
apoi integrate într-un program de clasificare automată a variantelor care a fost 
aplicat pe corpusul Dutch Song Database. În testarea acestui model, cele mai 
promițătoare rezultate au fost obținute în clasificarea efectuată pe baza pregnanţei 
motivelor melodice. 

Un alt tip de clasificare este cel făcut în funcţie de genurile muzicale. 
Automatizarea acestui proces îşi poate dovedi avantajele în eficientizarea 
manipulării corpusurilor muzicale de mari dimensiuni. Astfel, o cercetare condusă 
de Ruben Hillewaere, Bernard Manderick şi Darrell Conklin? a evaluat trei modele 
diferite de realizare a acestui tip de clasificare. Toate modelele au pornit de la 
reprezentarea simbolică a melodiilor sub forma unor şiruri (strings) și au fost 
testate pe un corpus de 2198 de melodii de dans, sarcina fiind aceea de a le grupa 
în funcţie de cele 9 genuri existente în corpus. Cele trei modele evaluate în această 
sarcină au fost: determinarea similarităţii a două șiruri de simboluri prin estimarea 
minimului de pași ce trebuie făcuți pentru a o transforma pe una în cealaltă prin 
operaţii precum substituție, inserţie sau eliminare; estimarea statistică, prin modele 
n — gram (un astfel de model presupune că probabilitatea apariției unui simbol 
într-o secvenţă de intrare depinde doar de cele n — 1 simboluri anterioare?) a 
probabilităților de succesiune a simbolurilor pentru fiecare gen în parte, pentru ca 


' În „Calculating Similarity of Folk Song Variants with Melody-Based Features”, International Society 
for Music Information Retrieval, 2009. 

? Ruben Hillewaere, Bernard Manderick și Darrell Conklin, „String Methods for Folk Tune Genre 
Classification”, 13t International Society for Music Information Retrieval Conference, 2012 

3 Doina Tătar, Inteligență artificială. Aplicații în prelucrare limbajului natural, Editura Albastră, Cluj- 
Napoca, 2003, p. 24. 

apoi clasificarea să fie făcută pe baza acestor probabilități; alegerea unui număr de 
caracteristici generale (global features), atât din plan melodic cât şi din planul 
duratelor, care au fost reprezentate sub forma unor vectori multidimensionali care 
să caracterizeze cele 9 tipuri de dansuri. Cea mai eficientă metodă de clasificare a 
melodiilor în funcţie de genuri s-a dovedit a fi cea bazată pe modelele n — gram. 
Fiind vorba de melodii de dans, aspectul ritmic a fost cel mai important în 
calcularea apartenenţei melodiilor la genuri. 


4. Evoluţia 


Termenul de evoluție provine din latinul evolutio, derivat din verbul 
evolvere, care înseamnă „a desfășura”, „a scoate un lucru dintr-un alt lucru care îl 
înfăşoară”, „a explica”, adică a deplia ceva ce este pliat.! Termenul ca atare a 
început să capete o anumită proeminenţă în ştiinţă și filosofie abia în secolul al 
XVII-lea, dar rădăcinile sale conceptuale, ideea de evoluţie în sine, are origini ce 
pornesc din filosofia stoică, ale cărei rațiuni seminale l-au influențat mai apoi pe 
sfântul Augustin, şi ajung până în epoca modernă, unde o întâlnim la 
Malebranche, unde termenii de „evoluţie” şi „dezvoltare” erau folosiți pentru a 
argumenta teoria preformării embrionului, embrion care conţinea deja în sine toate 
datele viitorului om și căruia nu-i mai rămânea decât să le actualizeze pe parcursul 
vieţii. Consacrarea termenului, pe plan filosofic cel puţin, vine însă abia în secolul 
al XIX-lea, atunci când Herbert Spencer defineşte evoluţia ca o lege universală de 
progres. Pentru filosoful german, evoluţia se aplică atât genezei Universului, cât și 
istoriei Pământului și vieţii, dar și dezvoltării psihologice a omului și a societăților 
umane.? Influenţa lui Spencer a fost deosebit de importantă, inclusiv în prima parte 
a secolului al XX-lea (ecourile operei sale se regăsesc, de pildă, în lucrările de 
filosofie ale lui Lucian Blaga). Cu toate acestea, sensul biologic al evoluţiei s-a 
impus în fața celui filosofic, aşa încât filosoful francez Henri Bergson, în lucrarea sa 
Evoluţia creatoare, îşi construieşte argumentele în jurul temelor de biologie 
evoluționistă. Pentru Bergson, cunoașterea viului este o cunoaştere care se sprijină 
pe intervalul duratei, pe ireductibilul şi ireversibilul unei istorii.’ 

Ca orice artefact uman, muzica este supusă la rândul ei schimbării. Istoria 
muzicii, sau cel puțin modul cum este predată aceasta în școli şi universități, 
prezintă această schimbare ca un proces evolutiv ce pornește, cu milenii în urmă, 


1 Jean Gayon, Evoluţionism, în Dominique Lecourt (coord.), Dicționar de istoria şi filosofia științelor, Editura 
Polirom, laşi, 2009, p. 574. 

2 Ibidem, pp. 575-577. 

3 Henri Bergson, Evoluția creatoare, Vasile Sporici (trad.), Editura Institutul European, Iaşi, 1998, pp. 42- 
43. 

de la cele mai rudimentare alcătuiri sonore și se dezvoltă treptat, până la 
maturitatea obţinută în secolul al XIX-lea, atunci când a fost definitivat canonul 
muzical occidental. Deși de atunci acest canon a fost constant lărgit, fie prin 
înglobarea unor compozitori din Baroc şi Renaștere, fie prin acceptarea câtorva 
nume din modernitatea secolului al XX-lea, impresia lăsată de această narativizare 
a istoriei muzicii, a evoluţiei sale treptate, este aceea a unui proces teleologic: 
îmbunătăţirea treptată a tehnicilor şi a practicilor muzicale a avut drept scop 
atingerea desăvârșirii acestora, moment consumat în secolul al XIX-lea. Din această 
perspectivă teleologică, evoluţia este sinonimă cu progresul, iar idei precum 
schimbarea calitativă de la o perioadă stilistică la alta, sau culminaţia reprezentată 
de Clasicism şi Romantism, au valori axiomatice. 

Spre deosebire de istoria muzicii savante, a cărei scriere a suferit, în secolul 
al XIX-lea, influenţe venite din partea filosofiei istoriei și care au determinat această 
suprapunere de sensuri între evoluţie și progres, muzicile folclorice au beneficiat 
de un tratament relativ diferit. Descoperirea lor a însemnat de multe ori (cel mai 
adesea când era vorba de civilizații primitive, depărtate de perimetrul european) 
contactul cu stadiului primar al muzicii, punctul zero a ceea ce avea (trebuia) să 
devină, după un lung progres, muzica savantă europeană. Dar lucrurile se opreau 
aici; muzica primitivilor rămânea punctul cel mai îndepărtat al istoriei muzicii, 
însă unul inert, condamnat la imobilitate. Perspectiva progresistă nu este aplicată şi 
în cazul acestor muzici — şi asta nu din cauză că filosofia istoriei, care influențase 
întreaga gândire occidentală, nu mai era în vogă la începutul secolului al XX-lea, 
atunci când etnomuzicologia se constituia ca domeniu specific de studiu - ci 
pentru că aceste civilizații primitive nu erau considerate ca făcând parte din Istorie, 
acea entitate căreia filosofii și istoricii europeni credeau a-i fi descoperit legile 
specifice. În ale sale Prelegeri de filosofie a istoriei, Hegel afirma că „pentru 
considerarea filosofică se cuvine și este potrivit să se înceapă tratarea istoriei de la 
momentul în care raționalitatea începe să păşească în existența lumească și nu din 
momentul în care ea este doar o posibilitate în sine.”! Fără folos a mai adăuga că 
raționalitatea nu era considerată a fi specifică societăților primitive. Ca outsider-i ai 
Istoriei, primitivii nu participă la dezvoltarea progresivă specifică culturii 
occidentale, iar muzica lor nu poate depăși graniţele între care se află deja. 

Fără a fi prinsă aşadar în această logică a progresului, muzica tradițională, 
de oriunde ar fi ea, cunoaște, fără îndoială, la rândul ei, un anumit tip de evoluţie, 
fie aceasta în sens pozitiv, fie în sens negativ (o involuție ce poate fi observată 
atunci când societăţile tradiționale se înscriu decisiv pe traiectoria modernizării). 
Deși nu dispunem de înregistrări audio mai devreme de prima decadă a secolului 


1 G. W. F. Hegel, Prelegeri de filosofie a istoriei, Petru Drăghici, Radu Stoichiţă (trad.), Adrian Paul Iliescu 
(pref.), Editura Paralela 45, Pitești, 2006, p. 86. 

trecut, iar transcrierile sunt şi de o extremă raritate până în secolul al XIX-lea, 
etnomuzicologia românească a stabilit deja modul în care folclorul autohton și-a 
modificat din caracteristici în ultimul veac. Fie că e vorba de structuri modale, de 
morfologie, tehnici de interpretare, sisteme ritmice sau implicaţii funcționale, 
muzica tradiţională românească a suferit schimbări de configuraţie care au condus 
la delimitarea, în cadrul acesteia, a mai multor etape de evoluţie, o primă etapă 
arhaică fiind cea ale cărei urme mai puteau fi găsite atunci când B. Bartok sau C. 
Brăiloiu, printre alții, îşi desfășurau campaniile de culegere de folclor. Bartok 
găsise deja în Maramureș două stiluri muzicale ce se suprapuneau în practica 
muzicală a zonei, dintre care cel mai vechi era caracterizat de execuţia parlando- 
rubato, de ornamentaţia bogată și de o manieră specifică de interpretare vocală 
(„hore cu noduri”). O nouă etapă este cea denumită de etnomuzicologi drept stil 
modern, observat deja la începutul secolului XX, născut la contactul cu muzicile 
urbane și de divertisment și caracterizat printr-o ornamentație moderată, execuţie 
giusto şi o articulare mai precisă a formei. O ultimă etapă ar fi cea contemporană, a 
cântecului nou (sau de „viaţă nouă”), teoretizat în timpul perioadei comuniste, sub 
evidente cerinţe ideologice, dar a cărei reevaluare post-decembristă nu avem 
cunoștință a se fi produs. 


4.1. Evoluţia — perspectiva biologică 

Pentru a putea clarifica mai precis sensurile pe care conceptul de evoluţie 
le poate căpăta într-o analiză etnomuzicologică, este firesc să zăbovim pentru 
început asupra ştiinţei care a consacrat iniţial acest concept, şi anume biologia. În 
1859, apariţia cărţii lui Darwin, Originea speciilor, provoca o adevărată revoluţie, nu 
numai pentru ceea ce însemna biologia la acea vreme, dar și pentru întreaga 
cultură occidentală. Până la apariția acestei lucrări, lumea era considerată a fi gata 
formată, filosofia naturală — cea care se preocupa de studierea naturii la acea vreme 
- fiind încă sub inflența teoriei creaţioniste a Bibliei. Astfel, speciile erau 
considerate a fi fixe, neschimbate din timpul creaţiei, iar lumea, imobilă în această 
formă originară, avea ca destinaţie finală judecata de apoi. Primele idei de evoluție 
au apărut datorită descoperirilor efectuate pe parcursul secolelor al XVII-lea şi al 
XVIII-lea. Atunci, orice lucru existent pe Pământ, de la materia anorganică la 
animale şi oameni, era ordonată de la simplu la complex într-un unic, liniar și 
continuu lanţ („marele lanţ al fiinţei”, după expresia lui Arthur Lovejoy sau scala 
naturae, cum era numit în epocă). Ideea că acest lanţ exhaustiv ar putea întruchipa 
de fapt un proces de evoluţie de la simplu la complex, de la inferior la superior, a 
fost formulată pentru prima dată de naturalistul francez Lamarck.! 


1 Ernst Mayr, De la bacterii la om. Evoluţia lumii vii, Marcela Elena Badea și Ileana Popovici (trad.), 
Editura Humanitas, București, 2008, p. 26. 

Cercetările lui Darwin ajung, astfel să demonstreze inadecvarea modelului 
esenţialist de a privi natura, un model în care clasele sunt constante (asemeni 
categoriilor aristotelice), propunând în același timp alternativa gândirii 
populaţionale. Fiecare specie este compusă din mai multe populaţii locale, iar în 
cadrul acestor populaţii fiecare individ este diferit într-un mod unic față de toți 
ceilalți. Populaţia este totodată, în cadrul teoriei darwiniene, unitatea 
fundamentală a evoluţiei, nivelul cel mai important la care aceasta se produce.! 
„Evoluţia este cel mai bine înțeleasă ca modificarea genetică a indivizilor fiecărei 
populaţii, de la o generaţie la alta.”? Factorul determinant care asigură evoluția 
unei anumite populaţii este aşadar tocmai inepuizabila sa variabilitate. Această 
variabilitate genetică asigură materialul necesar alcătuirii de noi combinaţii 
cromozomiale. Modul de operare al evoluţiei a fost descris de către biologul 
francez François Jacob drept bricolare, adică refolosirea constantă a vechiului 
pentru a face ceva nou, utilizarea acelorași elemente pentru a obţine în final 
sisteme noi, de o mai mare complexitate. O asemenea activitate este pusă în 
opoziţie de către acelaşi autor cu munca inginerului, care începe să lucreze abia 
după ce a adunat materialele și uneltele necesare.? Întreg procesul evoluţiei lumii 
vii a putut fi reprezentat sub forma unui arbore filogenetic. În fiecare nod al acestui 
arbore traiectoria evoluţiei putea lua o altă direcţie, iar în momentul în care o 
alegere a fost făcută, procesul devine ireversibil. Astfel, arborele filogenetic este un 
arbore probabilistic.+ Biologul francez Jacques Monod consideră că direcţia în timp 
pe care o presupune ireversibilitatea evoluţiei este aceeaşi cu direcția pe care o 
impune legea creşterii entropiei (legea a doua a termodinamicii), cele două procese 
bazându-se pe considerente statistice identice.5 


4.1.1. Evoluție, progres, complexitate 

Contrar doctrinei biblice, darwinismul consideră lumea vie ca fiind 
caracterizată de permanenta apariţie a noului. Pentru ca acesta să se producă, un 
număr impresionant de factori și de corelaţii cu caracter contingent trebuie să se 
sincronizeze. Tocmai această constantă producere de structuri noi a fost cea care a 
predispus anumiţi biologi la a echivala evoluţia cu progresul. Biologia 
contemporană, atunci când discută despre progres, stabileşte o distincţie clară între 


1 Ibidem, pp. 97-99. 

2 Ibidem, p. 99. 

3 Mircea Flonta, Darwin şi după Darwin. Studii de filosofie a biologiei, Editura Humanitas, Bucureşti, 2010, 
p. 298. 

4 Ibidem, pp. 300-301. 

5 Jacques Monod, Hazard și necesitate. Eseu despre filosofia naturală a biologiei moderne, Sergiu Săraru (trad.), 
Editura Humanitas, București, 1991, p. 109 [Le hasard et la nécessité. Essai sur la philosophie naturelle de la 
biologie moderne, Editions du Seuil, Paris, 1970]. 

trei concepte: trend-ul, cel care descrie un pattern, o schimbare direcțională în 
statistica unui grup; tendința, care reprezintă la rândul ei tot un pattern, dar la un 
nivel inferior, acela al speciilor care formează grupul; cauza, cea care oferă 
explicaţia apariţiei tendinţei.! Progresul a fost, începând încă cu Aristotel, asociat 
cu creșterea complexităţii, însă teoria darwiniană și susținătorii săi ulteriori au 
demonstrat că, cel puțin în biologie, simplificarea poate avea la rândul ei ca 
rezultat progresul.? Biologia a beneficiat de cercetările teoriei informaţiei, începute 
în a doua jumătate a secolului trecut, de unde a putut prelua definiția complexităţii 
ca fiind o funcţie a numărului de diferite părți pe care un anumit sistem (fie el și 
biologic) le posedă și iregularitatea cu care acestea sunt distribuite. Conform 
acestei definiţii, ordinea este opusă complexităţii, deoarece un sistem ordonat 
conţine câteva tipuri de componente aranjate conform unor anumite pattern-uri ce 
pot fi cu ușurință specificate. Organismele vii nu sunt însă sisteme ordonate, ci mai 
degrabă sisteme ce posedă organizare. Organizarea înțeleasă astfel este gradul de 
structurare a unui sistem în vederea îndeplinirii unei funcţii, fără a ţine cont de 
complexitatea sau ordinea sa. În această despărţire conceptuală a complexităţii (ca 
proprietate structurală) şi a organizării (ca proprietate funcțională), cei doi termeni 
nu stabilesc între ei o relaţie necesară. În problema evoluţiei însă, complexitatea și 
organizarea sunt conectate, deoarece cu cât un organism este mai complex, cu atât 
el necesită o mai rafinată organizare pentru a putea supraviețui.’ 

Potrivit lui Friedrich Cramer, gradul de complexitate al unui sistem are 
legătură cu descriptibilitatea sa şi cu cât mai mulți parametri sunt necesari pentru 
descrierea sa completă, cu atât mai complex va fi acesta. Sprijinită pe conceptul de 
informaţie, complexitatea poate fi definită ca logaritmul numărului de posibilități 
de realizare pe care le are un sistem. În analiza fenomenului complexității, același 
autor vorbeşte de trei tipuri de complexitate: cea sub-critică (acele sisteme care sunt 
simplificabile prin legi matematice, rezultând sisteme deterministe care pot fi 
subsumate unor regularităţi fizice de genul legilor lui Newton), cea critică (unde, în 
cadrul unui sistem dat, apar subsisteme, ceea ce face ca posibilitatea de predicţie, 
deşi fără graniţe practice, se lovește de granițe principiale) și cea fundamental 
complexă (în care sistemele, în ciuda condiţiilor de plecare deterministe, au soluții 


1 Alex Rosenberg, Daniel W. McShea, Philosophy of Biology. A contemporary introduction, Routledge, 
London / New York, 2008, p. 150. 

2 Michael Ruse, Evolution and Progress, în David L. Hull, Michael Ruse (eds.), The Philosophy of Biology, 
Oxford University Press, Oxford, 2008, p. 617. 

3 Daniel W. McShea, Complexity and Evolution: What Everybody Knows, în David L. Hull, Michael Ruse 
op.cit., p. 627. 

4 Friedrich Cramer, Haos și ordine. Structura complexă a viului, Andrei Apostol, Marius Stan (trad.), 
Editura All, Bucureşti, 2001, p. 263 [Chaos und Ordnung. Die komplexe Struktur des Lebendigen, Deutsche 
Verlags-Anstalt, Stuttgart, 1988]. 


112 


indeterministe sau haotice). O structură este fundamental complexă (sau 
indeterminabilă) atunci când algoritmul cel mai mic necesar pentru descrierea ei 
are un număr de biți comparabil de mare cu structura însăşi. Cramer încadrează în 
categoria sistemelor fundamental complexe sistemul rețea numit „viață”, cu toate 
manifestările sale, pornind de la funcţionarea sistemului nervos central până la 
organizarea societăților umane (din această perspectivă, folclorul muzical, ca 
ansamblu, dar și producţiile sale particulare, poate fi considerat la rându-i un astfel 
de sistem). Potrivit teoremei acestui autor, în lumea spiritului, în creaţia ideatică, în 
lumea deciziei, datorită proprietăţilor fundamental complexe, neurologice și 
fiziologice, nu există cauzalitate simplă şi nici posibilitatea de a face prognoze. 
Aceste limite epistemologice se răsfrâng; inevitabil şi asupra studierii procesului de 
evoluţie a idiomurilor folclorice, iar singura modalitate de a aborda această 
problemă este, potrivit tot lui Friedrich Cramer, de a reduce complexitatea, pentru 
a putea controla complexitatea fundamentală.? 


4.1.2. Evoluția biologică și reabilitarea explicaţiilor istorice 

Un alt aspect definitoriu al teoriei evoluționiste este importanța pe care 
aceasta o acordă dimensiunii istorice a propagării vieţii pe pământ. Adversar al 
oricărei forme de finalism, Darwin introduce în știință perspectiva istorică, într-un 
decor epistemologic dominat de mecanica newtoniană, în care totul în lume este 
controlat de forțe perfect cuantificabile, apte de a fi traduse prin intermediul 
ecuațiilor. Pentru Darwin însă, antecedentele istorice sunt de o importanţă capitală 
în explicarea fenomenelor evolutive.? Această perspectivă istorică oferă biologiei 
evoluţiei o configuraţie aparte, deosebind-o, în unele privințe, în mod clar de 
ştiinţele exacte. Obiectul său de studiu îl reprezintă procese unice şi irepetabile 
(extincţia dinozaurilor, apariţia eucariotelor, originea omului ş.a.m.d.), investigaţii 
pentru care experimentul (definitoriu pentru ştiinţele exacte) se dovedeşte a fi o 
metodă de lucru inadecvată. În contrast cu alte științe, biologia evoluţiei folosește 
deseori explicaţii istorice, iar acestea nu sunt date în termenii unor legi, ci conform 
unor concepte precum reproducere, diviziune, creştere, adaptare, individ, 
populaţie.* Această redimensionare a explicaţiilor de ordin istoric (nu trebuie uitat 
că odată cu raționalismul cartezian, istoria ca obiect de studiu cade într-un con de 
umbră, nefiind socotită demnă de noile cerinţe ale raționamentului bazat pe idei 
clare și distincte; însăși filosofia istoriei, de care aminteam mai sus că a avut o 
influenţă profundă în gândirea europeană între secolele al XVIII-lea și al XX-lea, nu 


1 Ibidem, pp. 267-276. 

2 Ibidem, p. 284. 

3 Ernst Mayr, op.cit., p. 98. 

4 Mircea Flonta, op.cit., p. 289. 

este o reabilitare a istoriei în sine, ci transformarea ei într-un instrument cu substrat 
mecanicist prin care, pe baza cunoașterii trecutului, să se poată efectua predicții 
asupra viitorului) a deschis calea pentru o abordare ştiinţifică a „schimbătorului” și 
în alte domenii. Antropologia sau economia, de exemplu, bazându-se pe teoria 
selecţiei naturale, au avut la dispoziție un procedeu de formalizare a unui proces 
istoric contingent. Așa cum mecanica gravitaţională a lui Newton a servit drept 
model în articularea unor diferite speculații antropologice, teoria selecției naturale 
este folosită astăzi în elaborarea unor modele care să explice dimensiunea umană.! 

Omul, în toată istoria speciei sale, a beneficiat de două tipuri de evoluție: 
cea biologică, exclusiv verticală (descendența părinți-copii) datorată eredității 
codului său genetic, și cea culturală, atât verticală cât şi orizontală, cea a 
transmiterii informaţiilor prin intermediul diferitelor medii. Biologul Francisco 
Ayala numeşte aceste două tipuri de ereditate organică și superorganică, sau 
endosomatică și exosomatică. Spre deosebire de alte animale, oamenii își pot 
transmite cunoștințele dobândite de la o generaţie la alta, constituind astfel o 
„memorie socială” prin care experiențele se pot transmite cumulativ 
descendenților. Acest mod de operare constituie de fapt un model lamarkian de 
evoluţie (dat fiind faptul că teoria darwiniană a respins hotărât, şi pe bună 
dreptate, teoria lamarkiană potrivit căreia, în întreaga lume vie, cunoștințele 
dobândite se pot transmite ereditar). Moștenirea culturală a făcut posibilă evoluția 
culturală, un nou mod de adaptare la mediu de care doar oamenii pot beneficia.? 
Însă această problemă a evoluţiei culturale ne conduce la alt aspect. După cum 
remarca Friedrich Cramer, umanitatea produce anual 10!8 biți de informaţie non- 
genetică, adică de un miliard de ori mai multă informaţie care e transmisă 
generaţiilor viitoare decât s-ar putea realiza prin dispozitivele ereditare în decurs 
de 30 de ani. Pentru autorul menţionat, acest lucru înseamnă că evoluția genetică a 
speciei umane a ajuns la capătul ei.? 


4.2. Evoluţia — perspectiva antropologică 


Paradigma evoluționistă a influențat decisiv și științele omului, așa încât se 
poate vorbi de un evoluționism antropologic dezvoltat în a doua jumătate a 
secolului al XIX-lea. Provocarea principală la care cultura europeană, aflată în zorii 
modernităţii, a trebuit să răspundă a fost, în acest sens, contactul cu civilizațiile 


1 Jean Gayon, op.cit, pp. 584-585. 

2 Francisco J. Ayala, Human Evolution. The three grand chalanges of human biology, în David L. Hull, 
Michael Ruse (ed.), op.cit., p. 250. 

3 Friedrich Cramer, op.cit., p. 278. 

exotice, cele ale Orientului îndepărtat şi, mai ales, cu societățile primitive, fie ele 
asiatice, africane sau americane. Sălbaticul, primitivul, a oferit culturii europene 
prilejul de a se reconsidera pe sine și, în același timp, de a-și proiecta propria 
imagine asupra restului lumii. Primitivul ajunge să fie astfel considerat la originea 
omului modern, punctul de plecare în drumul ce avea să fie parcurs în întregime 
doar de locuitorii bătrânului continent. Iluminismul, prin unii din reprezentanții 
săi precum Rousseau, ajunge să construiască o proiecţie diferită asupra 
primitivului, adesea acesta fiind prezentat într-o perspectivă idealizată, ca un 
exemplu de înțelepciune și toleranță, mitul „bunului sălbatic” fiind astfel folosit în 
critica realităților politice și religioase de la acea vreme din Europa. 

Primitivismul, ca şi concepţie aflată la baza studierii civilizațiilor extra- 
europene, a reușit să-i integreze pe cei odinioară considerați a fi „sălbatici” într-o 
viziune asupra lumii unificată, dar în care aceștia deveneau strămoşii noștri, cei 
aflaţi la baza scării evolutive. Ceea ce era considerat a fi diferit între Noi și Ei nu 
era cronologia, trecerea timpului, cel care, în cazul lor, părea a se fi oprit în loc, ci 
calitatea acestui timp. În cazul occidentului, timpul în care această cultură s-a 
constituit era considerat a fi unul de calitate superioară, însă pentru primitiv, 
trecerea timpului păruse a nu fi avut niciun rezultat notabil. Această viziune 
evoluționist-istoristă sau, aşa cum o numește Vintilă Mihăilescu, „ideologie 
primitivistă”, a reușit, prin tratarea diferenţelor dintre societățile de pe pământ ca 
„vârste ale omenirii”, să afirme unitatea omenirii (nu mai există „sălbatici” sau 
non-oameni) și idealul comun de „creştere” ca fiind intrinsec acestei omeniri 
(progresul devenea astfel o lege naturală care se aplica, mai devreme sau mai 
târziu, tuturor civilizaţiilor).! Pentru a demonstra infailibilitatea acestui progres, 
multă vreme dovezile au fost procurate prin observarea diferitelor culturi 
primitive, considerate un fel de „fosile vii”, exemplare ale unui mod de viață care a 
caracterizat întreaga omenire la un moment dat și prin a căror distribuţie 
temporală se putea reface întreg traseul evolutiv al omului. 

Astăzi, ideea de progres aplicată antropologiei și-a pierdut această 
dinamică, iar pentru a explica diferenţele dintre diferite culturi sunt aplicate alte 
modele de înţelegere. Claude Lévi-Strauss, de pildă, compară societăţile arhaice cu 
nişte mașini mecanice, iar pe cele moderne cu nişte mașini termodinamice. 
Primele, cele mecanice, sunt societăți „reci”, care produc puţină dezordine 
(entropie) şi care tind să se menţină în starea lor inițială. Cele din urmă, 
dimpotrivă, sunt societăţi „calde” care creează și întreţin în sânul lor dezechilibre 
pe care le produce mult mai multă ordine (societatea industrială) dar, pe planul 
relațiilor dintre persoane, mai multă entropie. Faptul că societățile primitive au fost 


1 Vintilă Mihăilescu, Antropologie. Cinci introduceri, Editura Polirom, laşi, 2007, pp. 265-266. 

considerate mult timp fără istorie, incapabile de progres, se datorează faptului că 
ele, deși lipsite de o cultură comparabilă cu cea a noastră, cunosc un grad înalt de 
omogenitate socială, sunt societăți egalitare, de tip mecanic și guvernate de regula 
unanimității, fapt ce le asigură coeziunea și, în același timp, le pune la adăpost de 
eventuale schimbări radicale.! 

Evoluţionismul antropologic contemporan a renunțat la ordonarea 
ierarhică a culturilor contemporane în funcție de îndepărtarea lor presupusă față 
de o origine arbitrar desemnată. Evoluţia este privită acum dintr-o perspectivă 
darwinistă, în care timpul evoluţiei nu mai este unul finalist, înzestrat cu o direcție 
şi cu o ţintă clară. O astfel de abordare nu se mai rezumă la evidenţierea aspectelor 
ce țin de dezvoltare și progres, ci ia în calcul în egală măsură și disoluția, declinul 
sau stagnarea unei societăți, definind evoluţia strict ca sumă de schimbări calitative 
în ordinea istorică.? 


4.3. Problema evoluţiei tratată în etnomuzicologia românească 


Folclorul muzical al diferitelor populaţii a fost luat în considerare în 
încercarea de a stabili o direcţie de evoluţie a muzicii în societăţile umane. Astfel, 
cu cât muzica respectivă era mai simplă, sau cei care o cântau erau mai departe de 
nivelul civilizaţiei noastre, cu atât ea era considerată mai veche. Însă toate aceste 
deducții nu au fost niciodată suficiente pentru a alcătui un tablou complet, sau 
măcar mulțumitor. Dacă acceptăm că şi muzica evoluează întocmai ca fiinţele vii, 
înseamnă că şi aceasta a avut la rândul ei o evoluţie continuă, lipsită de salturi, iar 
din această perspectivă este greu de crezut că se va putea aduna vreodată toată 
informaţia necesară reconstruirii întregului parcurs evolutiv. Pe de altă parte, dacă 
vom considera, potrivit definiției lui Cramer, folclorul muzical drept un sistem 
fundamental-complex, atunci, chiar dacă vom reuși la un moment dat să-i 
cunoaştem configuraţia sa în sincronie, acest lucru nu va permite totuși descrieri 
precise despre stările sale anterioare. Limitele cunoașterii unor astfel de sisteme se 
răsfrâng, atât asupra dezvoltării lor viitoare cât și asupra parcursului lor anterior. 

Dacă rămânem în zona analogiilor, trebuie menţionat și faptul că evoluția 
muzicii tradiționale este un rezultat al competiţiei ce se poartă între tradiţie şi 
inovaţie, între forța cu care tradiția se păstrează vie în memoria actanţilor și 
disponibilitatea acestora de a face concesii inovației și forței acesteia de 


1 Claude Lévi-Strauss, Antropologia și problemele lumii moderne, Giuliano Sfichi (trad.), Maurice Olender 
(pref.), Editura Polirom, lași, 2011, pp. 117-122. [L'Anthropologie face aux problèmes du monde moderne, 
Seuil, Paris, 2011]. 

2 Vintilă Mihăilescu, op.cit., p. 278. 

persuasiune. Este un mod de operare similar cu cel al mecanismului genetic, ale 
cărui structuri posedă proprietatea invarianţei ca principală caracteristică, dar care 
permite totuși reținerea unor anumite perturbații datorate mutațiilor.! Această 
acceptare este condiţionată însă de compatibilitatea „noutăţii” apărute cu 
ansamblul unui sistem deja închegat care comandă executarea proiectului 
organismului.? Acest mecanism de acceptare a noului, de conformare a sa cu 
structurile deja existente se regăsește și în disputa dintre tradiţie și inovaţie, unde 
noul nu este niciodată un nou absolut, ci, dacă este acceptat, este tocmai pentru 
faptul că se poate plia pe cadrele tradiţionale. Pe de altă parte, dacă în cadrul 
geneticii sursa de apariție a noului sunt mutaţiile, evenimente cu determinare 
probabilistică, supuse hazardului, inovaţia culturală (şi implicit muzicală) poate fi 
determinată cu un grad mai mare de precizie (niciodată însă complet), tocmai 
datorită constrângerilor, a presiunilor de selecţie, la care este supusă aceasta de 
către cutumele culturale aflate în uz la un moment dat. 

Paralelele ce pot fi stabilite între folclorul muzical și evoluționismul genetic 
au fost sesizate deja de o bună bucată de vreme, în acest sens fiind extrem de 
explicită o definiţie a muzicii folclorice (folk music) propusă în anul 1955 la 
Consiliul internaţional al Muzicii Folclorice? (International Folk Music Council): 


Folk music is the product of a musical tradition that has been evolved through the 
process of oral transmission. The factors that shape the tradition are: (î) continuity 
which links the present with the past; (ii) variation which springs from the creative 
impulse of the individual or the group; and (iii) selection by the community, which 
determines the form or forms in which the music survives. [Muzica folclorică este 
produsul unei tradiții muzicale care a evoluat prin procesul transmiterii 
orale. Factorii care modelează această tradiție sunt: (i) continuitatea care 
asigură legătura dintre prezent și trecut; (ii) variaţia care ia naștere din 
impulsul creativ al individului sau al grupului; (iii) selecţia comunității, cea 
care determină forma sau formele în care muzica rezistă. (tr. a.)] 


În această definiţie, dimensiunea evolutivă a folclorului este menționată din prima 
propoziţie, agentul acestei evoluţii fiind calea orală de transmitere. Cei trei factori 
care sunt răspunzători de modelarea tradiției — continuitatea, variația şi selecția — 
pot fi asociați mecanismelor genetice ale transmiterii informației (numită aici 
continuitate), variaţiei şi selecției biologice. 

În etnomuzicologia românească, problema evoluţiei a fost rar abordată şi 
de multe ori doar tangențţial. În articolul său „Despre factorii care înlesnesc 
evoluţia muzicii populare”, Gheorghe Ciobanu numește, fără să stabilească vreo 


1 Jacques Monod, op.cit.., p. 30. 
2 Ibidem, p. 106. 
3 Patrick E. Savage, Steven Brown, op.cit., p. 166. 


117 


ierarhie, cinci astfel de factori: contactul cu muzica altor popoare; contactul cu 
creația muzicală cultă; întrepătrunderea diferitelor stiluri regionale; variaţia și 
contaminarea. Dintre aceștia, etnomuzicologul îi numește pe primii trei, factori 
externi, iar pe ultimii doi, factori interni.! Pentru restul studiului, atenţia autorului 
se opreşte asupra unor cazuri particulare cu care sunt exemplificați aceștia. 

Consideraţii asupra evoluţiei folclorului muzical românesc se regăsesc și în 
cartea Ghizelei Sulițeanu, Psihologia folclorului muzical. Aici, apariţia noului este 
explicată prin prelucrarea elementelor deja consacrate (întocmai cu descrierea 
făcută de François Jacob evoluţiei biologice).? Autoarea priveşte fiecare categorie 
folclorică drept un sistem, de unde rezultă existența unor sisteme specifice 
colindelor, bocetelor, baladelor, cântecelor de leagăn ş.a.m.d. Dezvoltarea acestor 
sisteme presupune cinci etape consecutive și distincte: o perioadă incipientă, în 
care anumite elemente deja constituite domină absolut toate manifestările 
muzicale; o etapă în care apar elemente noi, dar doar sporadic și aparent 
incidental; o perioadă în care noul îşi revendică pentru sine o funcționalitate 
principală; o perioadă ulterioară în care elementul nou deţine aceeași importanță 
ca elementul central și o etapă finală în care sistemul astfel constituit cunoaște o 
aparentă stagnare. În ceea ce priveşte apariția şi dezvoltarea sistemelor sonore, 
autoarea este de părere că avem de-a face cu un proces de natură organică, în care 
celule incipiente fundamentale au dat naștere sistemelor premodale, care, la rândul 
lor, au avut ca rezultat formarea sistemelor modale de șase şi șapte sunete.‘ 
Mecanismele prin care se desfăşoară acest proces sunt mutația relativă a motivului 
muzical, şi substituirea sunetului muzical; ele constituie de fapt formele de 
manifestare a variaţiei. 

Un alt studiu ce are în vedere procesul de evoluţie a muzicii tradiționale 
românești este cel al Emiliei Comișel și al Marianei Rodan-Kahane, intitulat „Pe 
urmele lui Bela Bartok în Hunedoara”, unde sunt prezentate rezultatele unei 
cercetări de teren efectuate într-o zonă unde poposise şi Bartók cu 40 de ani în 
urmă. În cercetarea de faţă, cele două autoare au pornit de la studiile lui Bartok 
referitoare la muzica acestei zone, „Dialectul muzical al românilor din Hunedoara” 
şi „Muzica populară românească”. Au fost astfel comparate concluziile la care 
ajunsese muzicianul maghiar în urmă cu patru decenii, cu rezultatele obţinute din 
materialul cules de către cercetătorii de la „Institutul de Folclor”. În ceea ce 


1 Gheorghe Ciobanu, „Despre factorii care înlesnesc evoluția muzicii populare”, în Studii de 
etnomuzicologie şi bizantinologie, vol. II, Editura Muzicală, Bucureşti, 1979, pp. 27-28. 

2 Ghizela Sulițeanu, Psihologia folclorului muzical. Contribuția psihologiei la studierea limbajului muzicii 
populare, Editura Academiei R.S.R., București, 1980, p. 101. 

3 Ibidem, p. 159. 

4 Ibidem, p. 160. 

priveşte scările melodice folosite, Bartok găsea ca reprezentativ cântecelor 
hunedorene modul eolian (cu sau fără treapta a VI-a) cu finală pe sol şi cu subton 
fa (treapta a VII-a); în cadenţa finală, în majoritatea melodiilor culese de Bartok, 
treapta a doua cobora cu un semiton, rezultând astfel o cadență frigică (de altfel, 
muzicianul maghiar se referea la muzica acestei zone denumind-o dialect al 
cadenţei frigice). În materialul cules de cercetătorii români este majoritară aceeași 
scară melodică, cu diferența că acum se manifestă o tendință de expansiune a 
registrului acut. O altă diferenţă intervenită între timp a fost aceea a formulei de 
cadență finală. Cadenţa frigică este încă majoritară, dar începe să facă loc treptat 
cadenţelor prin ton descendent şi mai ales prin subton. Acestea din urmă erau 
prezente, într-un număr mult mai mic, și în colecţia lui Bartok, însă cu timpul au 
ajuns să reprezinte o tendință puternică de evoluţie a materialului muzical din 
zona respectivă.! Din punct de vedere al structurii, dacă pe vremea lui Bartok erau 
predominante cântecele cu trei rânduri melodice, în anii '50 acestea erau înlocuite 
cu cântece compuse din patru rânduri melodice. De altfel, chiar cântece din 
culegerea lui Bartok care inițial aveau trei rânduri melodice, au fost regăsite apoi în 
varianta lor de patru rânduri, construită prin repetarea rândului doi.? Au mai fost 
analizate şi formulele melodice după criteriul locului pe care îl ocupă în economia 
melodiei. S-a constatat astfel că se pot distinge locuri unde melodia este supusă în 
mai mare măsură modificărilor (formula iniţială şi cea de după cezura principală, 
ambele cu tendința unei expansiuni melodice crescânde) și momente cu un caracter 
mai stabil (aici exemplul cel mai potrivit sunt formulele de cadență).? 

Ca şi concluzii generale, studiul Emiliei Comișel și al Marianei Kahane 
remarcă faptul că mai mult de jumătate din materialul cules de Bartok putea fi 
reconstituit în momentul când cercetarea acestora a avut loc. Însă acest procent are 
o distribuţie inegală, deoarece majoritatea cântecelor au o arie restrânsă de 
circulaţie, păstrându-se doar în repertoriul unor bătrâni sau în zone geografice 
izolate. Astfel, dacă o parte din cântecele culese de Bartok au putut fi reproduse 
fidel, altele au fost esenţial modificate, iar altele au dispărut complet. Potrivit 
autoarelor studiului, acest fapt se datorează atât memoriei interpretului, atitudinii 
sale afective față de cântecul respectiv, cât și locului pe care melodia a deținut-o în 
repertoriul general al satului. Tot aici trebuie menţionată și ornamentaţia bogată 
care s-a dezvoltat în cântecul pădurenesc în decadele de la campania lui Bartok, 
cântec pe care muzicantul maghiar îl caracteriza ca având o „ornamentație mai 


1 Emilia Comișel, Mariana Rodan-Kahane, „Pe urmele lui Bela Bartok în Hunedoara”, în Muzica, nr. 9, 
1955, pp. 12-13. 

2 Ibidem, p. 14. 

3 Ibidem, p. 17. 

4 Ibidem, p. 20. 

puţin bogată”. Acest fapt se datorează, conform afirmațiilor autoarelor, influenţei 
muzicii bănăţene asupra celei din Hunedoara, influență semnalată încă de Bartok 
şi care începând de atunci a crescut considerabil, melodiile bănăţene fiind așa de 
bine asimilate în stilul local, încât distingerea lor devine anevoioasă.! 

O altă campanie de culegere, de mai mici dimensiuni, a fost efectuată în 
aceeași zonă de către o echipă din Cluj la o sută de ani de la campania lui Bartók 
din Hunedoara. Unul din materialele culese cu această ocazie a fost un cântec din 
repertoriul ritual intitulat Cântecul bradului, din satul Feregi, locul unde îl găsise şi 
Bartók cu o sută de ani în urmă cu denumirea de A bradului. Prin compararea celor 
două variante, atât de depărtate în timp, s-au putut observa schimbările minimale 
care au apărut în acest interval de timp: în afara unor nesemnificative modificări a 
conturului melodic, diferența principală în varianta contemporană a cântecului 
este mersul melodic spre cadenţa finală care se face prin subton și nu prin mers 
treptat descendent, lucru care, paradoxal, conferă variantei contemporane un 
aspect arhaic amplificat: 


Exemplul 3: varianta cântecului de brad culeasă de Bartok 

1 Ibidem, p. 22. 

Exemplul 4: varianta contemporană a cântecului de brad culeasă de Ioan Haplea 


PE E Ep pie 


m  Ce-ti-nă de bra__ du e Ce-ti-nă de 


EEE pt 


Întrebarea principală pe care o ridică autorii studiului este cum a fost 
posibil ca un asemenea cântec să poată fi conservat, cu mici modificări, o perioadă 
de timp în care s-au scurs patru generații și într-un mediu cultural în care bunurile 
muzicale nu au fost transmise prin scris sau printr-o adeziune declarată a 
membrilor comunităţii. Răspunsul este că asemenea exemplare muzicale sunt 
alcătuite după un tipar arhetipal, minimal tensionat, realizat prin convergenţa 
nivelurilor de gramaticalitate care compun orice discurs muzical.! 


4.4. Evoluţia în cercetarea etnomuzicologică contemporană 


Mecanismele evoluției beneficiază astăzi de ajutorul metodelor 
computaţionale (evolutionary computing), folosite iniţial în problemele studierii 
secvenţelor de ADN, dar care au ajuns să aibă aplicaţii și în alte domenii, printre 
care şi muzica. Una dintre aplicaţiile cele mai interesante ale cercetării 
computaţionale a evoluţiei în muzică o reprezintă probabil studiul circumstanțelor 
şi mecanismelor prin care culturi muzicale ar putea lua naștere și ar putea evolua 
în medii artificiale, populate de comunităţi virtuale de agenți software. În aceste 
cazuri, muzica este studiată ca un sistem adaptiv complex în care originea și 
evoluţia sa sunt studiate în contextul convențiilor culturale care ar putea lua 
naștere datorită unor constrângeri de ordin psihologic, fiziologic sau ecologic.? 
Deşi muzicologia are propriile răspunsuri şi metode de investigație pentru aceste 
probleme, simularea computațională a unor astfel de sisteme poate fi de folos în 


1 Ioan Haplea, Doina Haplea, „Convergent și divergent în gândirea anonimă românească. Gânduri pe 
P. Ş 


un traseu bartókian în Hunedoara și Bihor”, în Miorița — Revistă de Etnografie şi Folclor, nr. 16-17, 2012, 
pp. 5-7. 

2 Eduardo Reck Miranda, Simon Kirby, Peter M. Todd, „On Computational Models of the Evolution of 
Music: From the Origins of Musical Taste to the Emergence of Grammars”, Contemporary Music Review, 
2003, Vol. 22, No. 3, 91-111, p. 91. 

dezvoltarea și demonstrarea anumitor teorii muzicale, modelarea computațională 
fiind un mijloc de validare teoretică. 

Literatura contemporană dedicată studiului computaţional al evoluției 
muzicii se prezintă ca un tablou divers, cu multiple abordări și rezultate. Eduardo 
Miranda, Simon Kirby şi Peter Todd trec în revistă o serie de iniţiative din acest 
domeniu: studierea originii gustului muzical printr-un raționament împrumutat 
din procesul de împerechere al păsărilor, în care melodiile „masculilor” evoluează 
prin selecţia efectuată de „femele”, învestite cu rol de critic şi care au drept criteriu 
de selecție surprinderea cauzată de o anumită combinaţie de sunete, calculată în 
funcţie de calculul probabilistic al așteptărilor ca o anumită notă să fie urmată de o 
alta anume; dezvoltarea într-un mediu artificial al unui repertoriu muzical comun 
unui număr de subiecți, construit pe baza relaţiilor sociale ce se pot stabili între 
aceștia; simularea procesului de învăţare profesor / discipol pe baza unui model 
alcătuit din cei doi actanţi, un spaţiu sonor (un set limitat de note) şi un spaţiu 
semantic (un set de emoţii, fiecare asociată unei combinaţii de două sau trei sunete, 
ce au capacitatea de a se asocia în formarea unei melodii), în urma căruia melodiile 
create ca răspuns la stimulul anumitor emoții ar trebui să evolueze spre o mai mare 
complexitate, pe măsură ce gramaticile prin care se realizează structurarea 
ierarhică a emoțiilor devin mai simple și mai flexibile. 

Studii mai recente! pleacă de la aceeași simulare computațională a 
evoluţiei muzicii, aflată acum sub presiunea selecţiei realizate de subiecții umani 
participanţi la acest studiu. A fost creată în acest scop o populaţie de genomi 
digitali sub formă de arbori ce conțin fiecare un program de computer. De fiecare 
dată când un asemenea program este executat, se activează o scurtă secvență 
melodică, în care ordinea notelor și instrumentaţia sunt fixe, iar tempoul şi măsura 
sunt nedeterminate. Aceste scurte secvenţe melodice au fost înzestrate cu 
posibilitatea de a replica, dând naștere, prin recombinări și mutații, la noi secvenţe 
melodice. Structurile nou formate sunt evaluate mai apoi de către subiecţi umani, 
iar fragmentele receptate pozitiv vor continua să se „înmulțească”, pe când cele 
mai puţin plăcute vor fi eliminate. Astfel, plecând de la un set de combinaţii 
melodice arbitrare, după un număr de 2500 de generaţii în care au fost create 
aproximativ 50.000 de asemenea fragmente melodice, rezultatul a fost decelarea 
unor structuri muzicale agreabile. 

Tot în zona evoluției muzicii se înscrie și studiul evoluției stilurilor muzicii 
culte europene?. Cercetarea a fost realizată pe corpusul Peachnote, bază de date ce 


l Robert MacCallum et al., „Evolution of music by public choice”, PNAS, Vol. 109, No. 30, 12081-12086, 
2012. 

2 Pablo Zivic, Favio Shifres, Guillermo Cecchi, „Perceptual basis of evolving Western musical styles”, 
PNAS, Vol. 110, No. 24, 1034-1038, 2013. 

conţine toate partiturile aflate în biblioteca virtuală Petrucci, din care a fost 
calculată frecvența cu care a apărut fiecare interval melodic în partiturile 
bibliotecii, între anii 1730-1930. Cu aceste informații, a fost calculată probabilitatea 
condițională a distribuţiei intervalelor melodice din fiecare an, stabilindu-se pentru 
fiecare dintre perioadele stilistice Baroc, Clasicism şi Romantism, combinaţiile 
intervalice specifice. Aceste rezultate au fost corelate apoi cu teorii cognitive 
referitoare la expectanţele ascultătorilor unui anumit stil muzical. 

